### NN 72/2025 (23.4.2025.), Višegodišnji program službene državne kartografije za razdoblje 2025. – 2034.

HRVATSKI SABOR

939

Na temelju članka 8. stavka 5. Zakona o državnoj izmjeri i katastru nekretnina (»Narodne novine«, br. 112/18., 39/22. i 152/24.) Hrvatski sabor na sjednici 11. travnja 2025. donio je

VIŠEGODIŠNJI PROGRAM

SLUŽBENE DRŽAVNE KARTOGRAFIJE ZA RAZDOBLJE 2025. – 2034.

1. UVOD

Kako bi se unaprijedio sustav izrade i ažuriranja službenih državnih karata svih mjerila zbog potrebe evidentiranja promjena u prostoru i zahtjeva korisnika za geoprostornim podacima neophodno je nadograditi postojeći sustav službene državne kartografije s novim funkcionalnostima koje će podržavati postupke digitalne transformacije u prikupljanju, ažuriranju, obradi, upravljanju, kontroli kvalitete i izradi službenih državnih karata. Poslovi topografske izmjere i izrade službenih državnih karata zahtijevaju visoku razinu znanja i stručnosti, kao i organizirani sustav prikupljanja, obrade, kontrole kvalitete i upravljanja prostornim podacima. Topografskim podacima i službenim državnim kartama osiguravaju se preduvjeti za učinkovito planiranje i upravljanje prostorom, kao i izradu planova za prevenciju utjecaja rizika od katastrofa te određivanje prioritetnih aktivnosti u smislu jačanja kapaciteta i infrastrukture za odgovor na rizike.

2. POLAZIŠTA

Zakonom o državnoj izmjeri i katastru nekretnina (»Narodne novine«, br. 112/18., 39/22. i 152/24., u daljnjem tekstu: Zakon) propisano je da je Državna geodetska uprava nadležna za poslove državne izmjere u okviru kojih se obavljaju poslovi topografske izmjere i izrade službenih državnih karata te da se poslovi državne izmjere obavljaju na temelju višegodišnjih i godišnjih programa.

Višegodišnji program donosi Hrvatski sabor, a godišnje programe donosi odlukom Vlada Republike Hrvatske.

Ovim Višegodišnjim programom službene državne kartografije za razdoblje 2025. – 2034. godine (u daljnjem tekstu: Program) određuju se područja na kojima će se provoditi poslovi izrade i ažuriranja službenih državnih karata, način i rokovi njihova izvršenja, nositelji i sudionici izvršenja, način njihova financiranja te druga pitanja važna za provedbu Programa.

Aktivnosti iz Programa provodit će se deset godina u razdoblju od 2025. do 2034. godine.

Za uspješno izvršenje poslova i zadataka iz Programa u rokovima koji su zadani Programom bit će potrebno ostvariti visok stupanj suradnje i koordinacije svih aktivnosti te uspostaviti efikasnu suradnju neposredno zainteresiranih državnih tijela i ministarstava.

U tu svrhu za provedbu ovoga Programa glavni ravnatelj Državne geodetske uprave osnovat će povjerenstvo koje će usmjeravati i nadzirati realizaciju Programa te korištenje financijskih sredstava. U povjerenstvo će se, osim predstavnika Državne geodetske uprave, imenovati i predstavnici Ministarstva financija, Ministarstva zaštite okoliša i zelene tranzicije, Ministarstva prostornoga uređenja, graditeljstva i državne imovine, Ministarstva mora, prometa i infrastrukture i Ministarstva regionalnog razvoja i fondova Europske unije.

Osnovni cilj Programa je ažuriranje, obrada i unos podataka Službenog topografsko-kartografskog informacijskog sustava ­(STOKIS), ažuriranje topografskih karata mjerila 1:25 000, izrada i ažuriranje topografskih karata mjerila 1:50 000, 1:100 000, 1:250 000 za cijelo područje Republike Hrvatske te izrada i objava mrežnih servisa putem kojih će podaci biti dostupni korisnicima.

Provođenjem aktivnosti iz Programa može se očekivati čitav niz pozitivnih učinaka s obzirom na to da će dobiveni rezultati i proizvodi utjecati na:

− upravljanje prostorom i prostorno planiranje

− planiranje i projektiranje infrastrukturnih objekata

− zaštitu okoliša i gospodarenje otpadom

− planiranje i iskorištavanje obnovljivih izvora energije

− procjenu utjecaja rizika od katastrofa te prevencija i određivanje prioritetnih aktivnosti u smislu jačanja kapaciteta i infrastrukture za odgovor na rizike

− osiguravanje dostupnosti podataka širokom krugu korisnika

− podršku izvršenju Višegodišnjeg programa katastarskih izmjera građevinskih područja za razdoblje 2021. – 2030., osiguravanjem cjelovitosti proizvoda i podataka te kontrole kvalitete

− doprinos procesu digitalne transformacije korištenjem mrežnih usluga za dohvat i distribuciju podataka

− izradu stajališta u postupcima utvrđivanja granice Republike Hrvatske i rješavanja sporova.

3. ANALIZA STANJA

Republika Hrvatska je od svog osamostaljenja suočena s velikim izazovima izrade službenih državnih karata s obzirom na to da je za te poslove bio nadležan Vojno-geografski institut u Beogradu te nisu bili na raspolaganju podaci i kartografski materijali potrebni za izradu topografskih karata te je trebalo krenuti od samog početka. U Republici Hrvatskoj sustavno se od 1996. godine provodi aerofotogrametrijsko snimanje za potrebe izrade službenih državnih karata te od 1998. godine izrada digitalnih ortofotokarata u mjerilu 1:5 000 (DOF5). Proces izrade topografskih karata u mjerilu 1:25 000 (TK25) započinje 1996. godine i temelji se na podacima aerofotogrametrijskog snimanja koji su se strukturirano pohranjivali u Temeljnu topografsku bazu (TTB) sukladno modelu podataka Hrvatskog topografskog informacijskog sustava (CROTIS). U razdoblju od 1996. do 2010. godine izrađeno je prvo izdanje topografskih karata u mjerilu 1:25 000 (TK25), a od 2011. do 2024. godine dovršena je izrada drugog izdanja u kojem je obavljeno i ažuriranje podataka. Temeljna topografska baza sadrži podatke prikupljene topografskom izmjerom koji čine osnovu i ishodište za daljnju kartografsku obradu podataka potrebnih za izradu kartografskih prikaza različitih mjerila odnosno službenih državnih topografskih karata u sitnijim mjerilima 1:50 000, 1:100 000 i 1:250 000.

U razdoblju od 2018. do 2020. godine, Državna geodetska uprava provela je projekt »Uspostava službenog topografsko-kartografskog informacijskog sustava (STOKIS)« u okviru kojega su razvijeni poslovni procesi i procedure za izradu službenih karata sitnijih mjerila te uspostavljene baze podataka što je preduvjet za izradu službenih topografskih karata sitnijih mjerila. Realizacijom projekta STOKIS, uspostavom cikličkog aerofotogrametrijskog snimanja te izradom službenih državnih karata bit će uspostavljen koncept višestrukog korištenja prostornih podataka čime se značajno smanjuju troškovi u svrhu osiguravanja prostornih podloga u dijelu prostornog planiranja, gospodarenja otpadom, upravljanja rizicima i kriznim situacijama, turističkoj promidžbi i dr.

Za uspješno izvršenje poslova i zadataka iz Programa u zadanim rokovima bit će potrebno:

− pripremiti ažurirane podatke i podloge potrebne za unos u baze podataka

− na temelju raspoloživih izvornika (aerofotogrametrijsko snimanje, zračno snimanje Light Detection And Ranging ­(LIDAR-om), Registar prostornih jedinica (RPJ), Registar geografskih imena (RGI), digitalne ortofotokarte (DOF), digitalni model reljefa (DMR)) ažurirati objektne klase Temeljne topografske baze (TTB)

− izraditi i učitati podatke topografskih i kartografskih baza STOKIS-a za mjerila 1:25 000, 1:50 000, 1:100 000 i 1:250 000 u sustav

− izraditi topografske karte svih službenih mjerila

− osigurati opremu i obaviti kontrolu kvalitete podataka

− osigurati informacijske sustave za pohranu i distribuciju podataka

− izraditi i objaviti servise mrežnih usluga za distribuciju podataka.

4. CILJEVI PROGRAMA

Osnovni cilj Programa je osiguravanje pouzdanih, točnih i ažurnih topografskih podataka za cijelo područje Republike Hrvatske i izrada službenih državnih karata mjerila: 1:25 000, 1:50 000, 1:100 000, 1:250 000.

Postizanje osnovnog cilja utječe na:

− unaprjeđenje planiranja upravljanja prostorom i njegovu zaštitu

− digitalnu transformaciju

− zelenu tranziciju

− stvaranje preduvjeta za učinkovito smanjenje rizika od katastrofa

− jačanje konkurentnosti gospodarstva

− unaprjeđenje poslovnog okruženja

− poboljšanje upravljanja i raspolaganja državnom imovinom

− unaprjeđenje javne uprave

− posjedovanje točnih i dostupnih kartografskih podataka odnosno karata i opisa za točno i detaljno utvrđivanje granica Republike Hrvatske.

5. PROVEDBA PROGRAMA

Izvršenje Programa ostvarit će se provedbom četiriju potprograma koji predstavljaju zaokružene organizacijske i financijske cjeline, i to:

Potprogram A) Aerofotogrametrijsko i zračno snimanje ­LIDAR-om Republike Hrvatske

Potprogram B) Izrada službenih državnih karata za područje Republike Hrvatske

Potprogram C) Ažuriranje, obrada i unos podataka Službenog topografsko-kartografskog informacijskog sustava (STOKIS).

Potprogram D) Informiranje javnosti i edukacija, osiguravanje kontrole kvalitete, funkcioniranja integriranih informacijskih sustava i mrežnih usluga u funkciji politike upravljanja prostorom Republike Hrvatske.

Program se izvršava kroz godišnje programe koji se odnose na poslove državne izmjere i koje na prijedlog Državne geodetske uprave donosi Vlada Republike Hrvatske (u daljnjem tekstu: godišnji program).

Planirane aktivnosti na godišnjoj razini usklađene su s kapacitetima gospodarskih subjekata (pravne i fizičke osobe koje obavljaju stručne geodetske poslove odnosno pravne osobe koje obavljaju usluge održavanja integriranih informacijskih sustava) koji će se uključiti u provedbu.

5.1. Poslovi i zadaci

Potprogram A) Aerofotogrametrijsko i zračno snimanje ­LIDAR-om Republike Hrvatske obuhvaća sljedeće poslove i zadatke:

1) Aerofotogrametrijsko snimanje Republike Hrvatske u trogodišnjem ciklusu (južni, zapadni i istočni dio Republike Hrvatske). Svake godine snimit će se približno 33 % područja Republike Hrvatske

2) Zračno snimanje LIDAR-om Republike Hrvatske (zapadni te istočni i južni dio Republike Hrvatske).

Potprogram B) Izrada službenih državnih karata za područje Republike Hrvatske obuhvaća sljedeće poslove i zadatke:

1) Izrada digitalnih ortofotokarata u mjerilu 1:5 000 (DOF5) na osnovi ostvarenog godišnjeg aerofotogrametrijskog snimanja

2) Izrada 539 listova detaljnih topografskih karata u mjerilu 1:25 000 (TK25)

3) Izrada 163 lista detaljnih topografskih karata u mjerilu 1:50 000 (TK50)

4) Izrada 50 listova detaljnih topografskih karata u mjerilu 1:100 000 (TK100)

5) Izrada 13 listova detaljnih topografskih karata u mjerilu 1:250 000 (TK250).

Potprogram C) Ažuriranje, obrada i unos podataka Službenog topografsko-kartografskog informacijskog sustava (STOKIS) obuhvaća sljedeće poslove i zadatke:

1) Topološka dorada podataka Temeljne topografske baze (TTB)

2) Ažuriranje podataka Temeljne topografske baze (TTB)

3) Izrada podataka topografskih i kartografskih baza STOKIS-a za mjerila 1:25 000, 1:50 000, 1:100 000, 1:250 000.

Potprogram D) Informiranje javnosti i edukacija, osiguravanje kontrole kvalitete, funkcioniranja integriranih informacijskih sustava i mrežnih usluga u funkciji politike upravljanja prostorom Republike Hrvatske obuhvaća sljedeće poslove i zadatke:

1) Priprema natječajne dokumentacije, izrada tehničkih specifikacija, analiza rezultata pilot-projekta područja lista TK250 Vis

2) Uspostavljanje i održavanje sustava za pohranu podataka

3) Uspostavljanje i održavanje sustava za kontrolu kvalitete podataka

4) Održavanje i nadogradnja Hrvatskog pozicijskog sustava (CROPOS)

5) Održavanje i nadogradnja STOKIS-a

6) Razvoj mrežnih usluga za distribuciju podataka

7) Informiranje javnosti, edukacija i praćenje realizacije programa.

5.2. Način izvršenja programa

Odabir i redoslijed područja na kojima će se provoditi poslovi i zadaci koji se odnose na Potprogram A) Aerofotogrametrijsko i zračno snimanje LIDAR-om Republike Hrvatske, B) Izrada službenih državnih karata za cijelo područje Republike Hrvatske, C) Ažuriranje, obrada i unos podataka Službenog topografsko-kartografskog informacijskog sustava (STOKIS) i D) Informiranje javnosti i edukacija, osiguravanje kontrole kvalitete, funkcioniranja integriranih informacijskih sustava i mrežnih usluga u funkciji politike upravljanja prostorom Republike Hrvatske odredit će se godišnjim programima.

Program se zasniva na provedbi geodetskih usluga i usluga za osiguravanje funkcioniranja integriranih informacijskih sustava i mrežnih usluga te na postupcima koje u okviru nadležnosti provodi Državna geodetska uprava na temelju propisa kojima se uređuje područje državne izmjere.

5.3. Rokovi izvršenja programa

Aktivnosti iz Programa provodit će se deset godina u razdoblju od 2025. do 2034. Dinamika i rokovi izvršenja poslova i zadataka iz Programa su sljedeći:

|  |  |  |  |  |  |
| --- | --- | --- | --- | --- | --- |
| Aktivnost | Početak aktivnosti | Poslovi i zadaci | Postotak obuhvata | Površina obuhvata | Dovršetak aktivnosti |
| POTPROGRAM A) AEROFOTOGRAMETRIJSKO I ZRAČNO SNIMANJE LIDAR-om REPUBLIKE HRVATSKE | | | | | |
| A1 | 1. 1. 2026. | Aerofotogrametrijsko snimanje Republike Hrvatske u trogodišnjem ciklusu (zapadni, istočni i južni dio Hrvatske) | 100 % | 56.550 km² | 31. 12. 2028. |
| 1. 1. 2029. | Aerofotogrametrijsko snimanje Republike Hrvatske u trogodišnjem ciklusu (zapadni, istočni i južni dio Hrvatske) | 100 % | 56.550 km² | 31. 12. 2031. |
| 1. 1. 2032. | Aerofotogrametrijsko snimanje Republike Hrvatske u trogodišnjem ciklusu (zapadni, istočni i južni dio Republike Hrvatske) | 100 % | 56.550 km² | 31. 12. 2034. |
| A2 | 1. 1. 2027. | Zračno snimanje LIDAR-om Republike Hrvatske (zapadni te istočni i južni dio Republike Hrvatske) | 100 % | 56.550 km² | 31. 12. 2028. |
| POTPROGRAM B) IZRADA SLUŽBENIH DRŽAVNIH KARATA ZA PODRUČJE REPUBLIKE HRVATSKE | | | | | |
| B1 | 1. 5. 2026. | Izrada digitalnih ortofotokarata u mjerilu 1:5 000 (DOF5) | 100 % | 10975 listova | 31. 12. 2028. |
| 1. 5. 2029. | Izrada digitalnih ortofotokarata u mjerilu 1:5 000 (DOF5) | 100 % | 10975 listova | 31. 12. 2031. |
| 1. 5. 2032. | Izrada digitalnih ortofotokarata u mjerilu 1:5 000 (DOF5) | 100 % | 10975 listova | 31. 12. 2034. |
| B2 | 1. 5. 2026. | Izrada detaljnih topografskih karata u mjerilu 1:25 000 (TK25) | 39 % | 209 listova | 31. 12. 2028. |
| 1. 5. 2029. | Izrada detaljnih topografskih karata u mjerilu 1:25 000 (TK25) | 32 % | 175 listova | 31. 12. 2031. |
| 1. 5. 2032. | Izrada detaljnih topografskih karata u mjerilu 1:25 000 (TK25) | 29 % | 155 listova | 31. 12. 2034. |
| B3 | 1. 5. 2026. | Izrada detaljnih topografskih karata u mjerilu 1:50 000 (TK50) | 40 % | 66 listova | 31. 12. 2028. |
| 1. 5. 2029. | Izrada detaljnih topografskih karata u mjerilu 1:50 000 (TK50) | 32 % | 52 lista | 31. 12. 2031. |
| 1. 5. 2032. | Izrada detaljnih topografskih karata u mjerilu 1:50 000 (TK50) | 28 % | 45 listova | 31. 12. 2034. |
| B4 | 1. 5. 2026. | Izrada detaljnih topografskih karata u mjerilu 1:100 000 (TK100) | 42 % | 21 list | 31. 12. 2028. |
| 1. 5. 2029. | Izrada detaljnih topografskih karata u mjerilu 1:100 000 (TK100) | 30 % | 15 listova | 31. 12. 2031. |
| 1. 5. 2032. | Izrada detaljnih topografskih karata u mjerilu 1:100 000 (TK100) | 28 % | 14 listova | 31. 12. 2034. |
| B5 | 1. 5. 2026. | Izrada detaljnih topografskih karata u mjerilu 1:250 000 (TK250) | 38 % | 5 listova | 31. 12. 2028. |
| 1. 5. 2029. | Izrada detaljnih topografskih karata u mjerilu 1:250 000 (TK250) | 31 % | 4 lista | 31. 12. 2028. |
| 1. 5. 2032. | Izrada detaljnih topografskih karata u mjerilu 1:250 000 (TK250) | 31 % | 4 lista | 31. 12. 2034. |
| POTPROGRAM C) AŽURIRANJE, OBRADA I UNOS PODATAKA  SLUŽBENOG TOPOGRAFSKO-KARTOGRAFSKOG INFORMACIJSKOG SUSTAVA (STOKIS) | | | | | |
| C1 | 1. 5. 2026. | Topološka dorada podataka Temeljne topografske baze (TTB) | 31 % | 17461 km² | 31. 12. 2027. |
| 1. 5. 2029. | Topološka dorada podataka Temeljne topografske baze (TTB) | 35 % | 19587 km² | 31. 12. 2030. |
| 1. 5. 2032. | Topološka dorada podataka Temeljne topografske baze (TTB) | 34 % | 19410 km² | 31. 12. 2033. |
| C2 | 1. 5. 2026. | Ažuriranje podataka Temeljne topografske baze (TTB) | 31 % | 17461 km² | 31. 12. 2027. |
| 1. 5. 2029. | Ažuriranje podataka Temeljne topografske baze (TTB) | 35 % | 19587 km² | 31. 12. 2030. |
| 1. 5. 2032. | Ažuriranje podataka Temeljne topografske baze (TTB) | 34 % | 19410 km² | 31. 12. 2033. |
| C3 | 1. 5. 2026. | Izrada podataka topografskih i kartografskih baza STOKIS-a za mjerila 1:25 000, 1:50 000, 1:100 000, 1:250 000. | 31 % | 17461 km² | 31. 12. 2027. |
| 1. 5. 2029. | Izrada podataka topografskih i kartografskih baza STOKIS-a za mjerila 1:25 000, 1:50 000, 1:100 000, 1:250 000. | 35 % | 19587 km² | 31. 12. 2030. |
| 1. 5. 2032. | Izrada podataka topografskih i kartografskih baza STOKIS-a za mjerila 1:25000, 1:50 000, 1:100 000, 1:250 000. | 34 % | 19410 km² | 31. 12. 2033. |
| POTPROGRAM D) INFORMIRANJE JAVNOSTI I EDUKACIJA, OSIGURAVANJE KONTROLE KVALITETE,  FUNKCIONIRANJA INTEGRIRANIH INFORMACIJSKIH SUSTAVA I MREŽNIH USLUGA  U FUNKCIJI POLITIKE UPRAVLJANJA PROSTOROM REPUBLIKE HRVATSKE | | | | | |
| D1 | 1. 1. 2025. | Priprema natječajne dokumentacije, izrada tehničkih specifikacija, analiza rezultata pilot-projekta područja lista TK250 Vis |  |  | 31. 12. 2025. |
| D2 | 1. 1. 2025. | Uspostavljanje i održavanje sustava za pohranu podataka |  |  | 31. 12. 2034. |
| D3 | 1. 1. 2025. | Uspostavljanje i održavanje sustava za kontrolu kvalitete podataka |  |  | 31. 12. 2034. |
| D4 | 1. 1. 2025. | Održavanje i nadogradnja Hrvatskog pozicijskog sustava (CROPOS) |  |  | 31. 12. 2034. |
| D5 | 1. 1. 2025. | Održavanje i nadogradnja STOKIS-a |  |  | 31. 12. 2034. |
| D6 | 1. 1. 2026. | Razvoj mrežnih usluga za distribuciju podataka |  |  | 31. 12. 2034. |
| D7 | 1. 1. 2025. | Informiranje javnosti, edukacija i praćenje realizacije programa |  |  | 31. 12. 2034. |

5.4. Nositelji i sudionici provedbe programa

Nositelj ovoga Programa je Državna geodetska uprava. Za provedbu ovoga Programa glavni ravnatelj Državne geodetske uprave osnovat će povjerenstvo koje će usmjeravati i nadzirati realizaciju Programa te korištenje financijskih sredstava.

Državna geodetska uprava u okviru svoje nadležnosti provodi postupke javne nabave i ugovaranje geodetskih usluga i usluga za osiguravanje kontrole kvalitete, funkcioniranja integriranih informacijskih sustava i mrežnih usluga.

5.5. Financiranje programa

Sredstva za provedbu Programa indikativno se mogu osigurati iz operativnih programa koji će se financirati iz sredstava Europske unije, ne prejudicirajući sadržaj i prioritete koji će se u konačnici odobriti za financiranje iz fondova Europske unije te iz državnog proračuna i iz drugih izvora.

Sredstva potrebna za provedbu ovoga Programa za razdoblje 2025. – 2034. iznose 36.885.000,00 eura (s PDV-om).

Iz državnog proračuna na pozicijama Državne geodetske uprave za razdoblje 2025. – 2034. osigurat će se sukladno propisima o izvršavanju Državnog proračuna Republike Hrvatske 28.585.000,00 eura (s PDV-om).

Iz drugih izvora financiranja, osim navedenih sredstava iz državnog proračuna, za razdoblje 2025. – 2034. očekuje se da će se osigurati 8.300.000,00 eura (s PDV-om).

Državna geodetska uprava će aktivnosti vezane uz financiranje Programa provoditi na način kojim će se osigurati racionalno i efikasno korištenje financijskih sredstava, kao i pronalaženje novih oblika financiranja koji mogu zamijeniti učešće državnog proračuna.

Troškovi izvršenja poslova iz Programa za razdoblje 2025. – 2034. određeni su na temelju sadašnjih cijena za istovrsne poslove koji će se obavljati u okviru Programa i količine poslova te iznose:

|  |  |  |  |  |
| --- | --- | --- | --- | --- |
| POTPROGRAM A) AEROFOTOGRAMETRIJSKO I ZRAČNO SNIMANJE LIDAR-om REPUBLIKE HRVATSKE | | | | |
| Aktivnost | Poslovi i zadaci | Ukupno eura (bez PDV-a) | Državni proračun (DGU) | EU i drugi izvori |
| A1 | Aerofotogrametrijsko snimanje Republike Hrvatske u trogodišnjem ciklusu (zapadni, istočni i južni dio Republike Hrvatske). | 3.150.000,00 | 100 % |  |
| A2 | Zračno snimanje LIDAR-om Republike Hrvatske (zapadni te istočni i južni dio Republike Hrvatske) | 6.000.000,00 |  | 100 % |
|  | UKUPNO A | 9.150.000,00 | 34 % | 66 % |
| POTPROGRAM B) IZRADA SLUŽBENIH DRŽAVNIH KARATA ZA CIJELO PODRUČJE REPUBLIKE HRVATSKE | | | | |
| B1 | Izrada digitalnih ortofotokarata u mjerilu 1:5 000 (DOF5) | 1.350.000,00 | 100 % |  |
| B2 | Izrada detaljnih topografskih karata u mjerilu 1:25 000 (TK25) | 2.965.000,00 | 100 % |  |
| B3 | Izrada detaljnih topografskih karata u mjerilu 1:50 000 (TK50) | 1.125.000,00 | 100 % |  |
| B4 | Izrada detaljnih topografskih karata u mjerilu 1:100 000 (TK100) | 525.000,00 | 100 % |  |
| B5 | Izrada detaljnih topografskih karata u mjerilu 1:250 000 (TK3250) | 273.000,00 | 100 % |  |
|  | UKUPNO B | 6.238.000,00 | 100 % |  |
| POTPROGRAM C) AŽURIRANJE, OBRADA I UNOS PODATAKA SLUŽBENOG TOPOGRAFSKO-KARTOGRAFSKOG INFORMACIJSKOG SUSTAVA (STOKIS) | | | | |
| C1 | Topološka dorada podataka Temeljne topografske baze (TTB) | 1.980.000,00 | 100 % |  |
| C2 | Ažuriranje podataka Temeljne topografske baze | 1.130.000,00 | 100 % |  |
| C3 | Izrada podataka topografskih i kartografskih baza STOKIS-a za mjerila: 1:25 000, 1:50 000, 1:100 000 , 1:250 000 | 4.000.000,00 | 100 % |  |
|  | UKUPNO C | 7.110.000,00 | 100 % |  |
| POTPROGRAM D) INFORMIRANJE JAVNOSTI I EDUKACIJA, OSIGURAVANJE KONTROLE KVALITETE,  FUNKCIONIRANJA INTEGRIRANIH INFORMACIJSKIH SUSTAVA I MREŽNIH USLUGA  U FUNKCIJI POLITIKE UPRAVLJANJA PROSTOROM REPUBLIKE HRVATSKE | | | | |
| D1 | Priprema natječajne dokumentacije, izrada tehničkih specifikacija, analiza rezultata pilot-projekta područja lista TK250 Vis |  |  |  |
| D2 | Uspostavljanje i održavanje sustava za pohranu podataka | 450.000,00 | 100 % |  |
| D3 | Uspostavljanje i održavanje sustava za kontrolu kvalitete podataka | 1.100.000,00 | 100 % |  |
| D4 | Održavanje i nadogradnja Hrvatskog pozicijskog sustava (CROPOS) | 4.490.000,00 | 86 % | 14 % |
| D5 | Održavanje i nadogradnja STOKIS-a | 500.000,00 | 100 % |  |
| D6 | Razvoj mrežnih usluga za distribuciju podataka | 325.000,00 | 100 % |  |
| D7 | Informiranje javnosti, edukacija i praćenje realizacije programa | 145.000,00 | 100 % |  |
|  | UKUPNO D | 7.010.000,00 | 91 % | 9 % |
|  | UKUPNO A, B, C, D | 29.508.000,00 | 77 % | 23 % |

6. ZAKLJUČAK

Provedbom aktivnosti iz Programa, građanima, javnom i privatnom sektoru osigurat će se ažurirani geoprostorni podaci Republike Hrvatske koji su ključni za prostorno planiranje, upravljanje prostorom, krizne situacije, zaštitu prirode i okoliša te održivi razvoj. Distribucija ovih podataka putem mrežnih usluga omogućit će pristup podacima u stvarnom vremenu, čime će se olakšati razvoj poduzetništva i javne uprave.

Višegodišnji program službene državne kartografije za razdoblje 2025. – 2034. objavit će se u »Narodnim novinama«.

Klasa: 022-02/25-01/24
 Zagreb, 11. travnja 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.